L'Ajuntament rep a la primera plantilla del CEB Llíria
08 de maig de 2024

La Corporació municipal, encapçalada per l'alcalde Joanma Miguel, ha rebut esta vesprada a la primera plantilla i directiva del Refitel Nadunet CEB Llíria, amb motiu de la fase d'ascens a la LEB-Plata que es disputarà al Pavelló Pla de l’Arc del 9 al 12 de maig.

Els representants municipals han volgut traslladar-los, en nom de la ciutat, tot el seu suport per a aconseguir el somni de tornar a la tercera categoria del bàsquet espanyol quasi 20 anys després. D'esta manera, l'afició de Llíria, bressol del bàsquet valencià, es prepara per a viure una altra cita històrica en l'esport de la canastra que tantes alegries i èxits ha donat al municipi.

La capital del Camp de Túria és una de les dos seus de la fase d'ascens al costat de Gandia. El CEB Llíria està enquadrat en el grup B4 amb el Uros Rivas madrileny, Sol Gironés Bisbal català, i el UCB Camper Eurogaza de Còrdova. L'equip amfitrió jugarà tots els seus partits, del 9 al 11, a les 19.15 hores

L'altre grup està conformat per l’Anagán El Olivar, Movistar Estudiantes, Coto Córdoba i Fundación Bilbao Bakset.

Els primers classificats de cadascun aconseguiran el bitllet directe per a la LEB-Plata. Els conjunts que queden en segon lloc disputaran l'eliminatòria final, el diumenge 12 de maig a les 17.00 hores, per a accedir a l'última plaça en joc.

Exposició samarretes

Posteriorment a la recepció institucional, s'ha inaugurat l'exposició "Samarretes antigues i altres records del CEB Llíria" que ha organitzat l'Ajuntament amb motiu d'esta fase d'ascens. La mostra es podrà visitar del 9 a l'11 de maig al Forn de la Vila, en horari de 10.00 a 14.00 i de 17.00 a 19.00 hores, i el diumenge 12 de maig, de 10.00 a 14.00 hores.